Prijedlog UREDBE VIJEĆA o izmjeni uredbi (EZ) br. 754/2009, (EU) br. 1262/2012, (EU) br. 39/2013 i (EU) br. 40/2013 u pogledu određenih ribolovnih mogućnosti /* COM/2013/0702 final - 2013/0337 (NLE) */





OBRAZLOŽENJE 1. SADRŽAJ PRIJEDLOGA Uredbama Vijeća (EU) br. 39/2013 i (EU) br. 40/2013 određuju se ribolovne mogućnosti za 2013. za određene riblje stokove i skupine ribljih stokova primjenjive u vodama EU-a i, za plovila EU-a, u određenim vodama izvan EU-a. Ribolovne mogućnosti sadržane u tim uredbama obično se mijenjaju nekoliko puta tijekom razdoblja u kojem su na snazi. Uredbom (EU) br. 1262/2012 utvrđuju se ribolovne mogućnosti za plovila EU-a za određene dubokomorske riblje stokove za 2013. i 2014. Uredbom (EZ) br. 754/2009 izuzimaju se određene skupine plovila iz sustava upravljanja ribolovnim naporom za bakalar utvrđenog u poglavlju III. Uredbe (EZ) br. 1342/2008. Kada neku skupinu izuzetih plovila treba ponovno uključiti u Uredbu (EZ) br. 754/2009 potrebno je izmijeniti njezinu odgovarajuću odredbu te ograničenja napora navedena u Prilogu II.A dvjema prethodno navedenim uredbama o ribolovnim mogućnostima. 2. REZULTATI SAVJETOVANJA SA ZAINTERESIRANIM STRANAMA I OCJENE UTJECAJA Nije primjenjivo. 3. PRAVNI ELEMENTI PRIJEDLOGA Predloženim izmjenama četiri prethodno navedene uredbe izmijenile bi se kako slijedi: – Ponovno uključivanje skupina plovila u sustav upravljanja ribolovnim naporom za bakalar. Planom upravljanja za bakalar (Uredba Vijeća (EZ) br. 1342/2008) uspostavlja se sustav upravljanja naporom za ovaj stok koji se temelji na podacima koje bi države članice redovno dostavljale Komisiji i Znanstvenom, tehničkom i gospodarskom odboru za ribarstvo (STECF). Na temelju preporuka STECF-a s obzirom na podatke država članica, Komisija može tada predložiti izuzimanje određenih skupina plovila iz sustava upravljanja ribolovnim naporom utvrđenog u planu za bakalar. Osnovni uvjet za takvo izuzimanje jest da predmetna plovila ne smiju loviti više od 1,5 % bakalara. Države članice moraju godišnje izvješćivati o izuzetim plovilima kako bi Komisija utvrdila (na temelju preporuka STECF-a) da je zadržano ograničenje od 1,5 % ulova bakalara. U protivnom, planom za bakalar predviđa se da Vijeće ponovno uključi predmetna plovila u taj sustav upravljanja ribolovnim naporom. U tom pogledu i u skladu s postupcima utvrđenima u planu za bakalar i njegovim provedbenim pravilima, predloženim izmjenama predviđa se ponovno uključenje jedne skupine francuskih plovila i jedne skupine španjolskih plovila koje su do sada bile izuzete iz sustava upravljanja ribolovnim naporom iz plana za bakalar izmjenama uredbi (EZ) br. 754/2009, (EU) br. 39/2013 i 40/2013. – U ovom se prijedlogu ispravljaju dvije pogreške. Prva se odnosi na unos za TAC za kljovana u norveškim vodama u zoni IV. u Uredbi (EU) br. 40/2013, koji je trebao biti izmijenjen ranije u 2013. godini u skladu s rezultatima savjetovanja između EU-a i Norveške. Druga se odnosi na norveški udjel u njezinoj kvoti ugotice pučinke koja se može loviti u vodama EU-a. Potrebno je ispraviti pogrešku u izračunu u brojci koja je uvedena kao dio prve izmjene mogućnosti ribolova za 2013. godinu iz Uredbe (EU) br. 40/2013. – Komisija za ribarstvo u zapadnom i središnjem Pacifiku (WCPFC) zabranila je 2010. ciljani lov na južnopacifičkog tunja dugokrilca u području primjene Konvencije WCPFC-a južno od 20 ºS. Iako ni jedno plovilo EU-a nije ciljano lovilo ovaj stok niti prije niti nakon 2010. godine, primjereno je dovršiti regulatorni okvir primjenjiv na plovila EU-a registrirana pri WCPFC-u iz Uredbe (EU) br. 40/2013. – Na svojoj godišnjoj sjednici 2013. Komisija za tunu u Indijskom oceanu (IOTC) donijela je Rezoluciju u cilju zaštite psa trupana oblokrilca koja se primjenjuje na ribarska plovila uvrštena u IOTC-ovu evidenciju odobrenih plovila ili evidenciju plovila odobrenih za lov na tunu ili vrste slične tuni kojima upravlja IOTC o ribolovu na otvorenom moru. Ovom mjerom predviđa se i blaži sustav u pogledu ribolovnih mogućnosti za mali obalni ribolov, tj. za plovila koja se bave ribolovnim aktivnostima samo u svojim isključivim gospodarskim pojasevima (IGP). Ovu mjeru IOTC-a treba pridodati postojećim mjerama koje se odnose na morske pse lisice svih vrsta iz porodice Alopiidae iz Uredbe (EU) br. 40/2013. Osim toga, potrebno je ispraviti pogrešku u točki 2. Priloga VI. za plovila EU-a odobrena za ribolov na iglun (sabljarku) i tunja dugokrilca u području primjene Konvencije IOTC-a. – Komisija je od Međunarodnog vijeća za istraživanje mora (ICES) zatražila mišljenje o tome je li primjereno revidirati popis dubokomorskih morskih pasa utvrđen u Uredbi Vijeća (EU) br. 1262/2012 o utvrđivanju ribolovnih mogućnosti za plovila EU-a za određene dubokomorske riblje stokove. U srpnju 2013. ICES je dao mišljenje da postoji dovoljno znanstvenih podataka za isključivanje s tog popisa mačke crnouste (Galeus melastomus) i uključivanje svih vrsta roda Centrophorus spp. 2013/0337 (NLE) Prijedlog UREDBE VIJEĆA o izmjeni uredbi (EZ) br. 754/2009, (EU) br. 1262/2012, (EU) br. 39/2013 i (EU) br. 40/2013 u pogledu određenih ribolovnih mogućnosti VIJEĆE EUROPSKE UNIJE, uzimajući u obzir Ugovor o funkcioniraju Europske unije, a posebno njegov članak 43. stavak 3., uzimajući u obzir prijedlog Europske komisije, budući da: (1) Uredbom Vijeća (EZ) br. 2371/2002[1] zahtijeva se da se mjere Unije kojima se uređuje pristup vodama i bogatstvima te održivo obavljanje ribolovnih aktivnosti utvrđuju uz uvažavanje raspoloživih znanstvenih, tehničkih i gospodarskih preporuka, a posebno izvješća koje je sastavio Znanstveni, tehnički i gospodarski odbor za ribarstvo (STECF) te mišljenja primljenih od regionalnih savjetodavnih vijeća. (2) Uredbom Vijeća (EZ) br. 754/2009[2] Vijeće je izuzelo određene skupine plovila iz sustava upravljanja ribolovnim naporom utvrđenog u poglavlju III. Uredbe Vijeća (EZ) br. 1342/2008[3]. Dopušteni ribolovni napori u okviru tog sustava trenutno su utvrđeni Prilogom II.A Uredbi Vijeća (EU) br. 39/2013[4] i Prilogom II.A Uredbi Vijeća (EU) br. 40/2013.[5] (3) Skupina plovila pod zastavom Španjolske koja ribare zapadno od Škotske trenutno je izuzeta od primjene sustava upravljanja ribolovnim naporom utvrđenog u Uredbi (EZ) br. 1342/2008. Na temelju podataka koje je 2013. godine dostavila Španjolska, STECF nije bio u mogućnosti procijeniti jesu li uvjeti iz Uredbe (EZ) br. 1342/2008 bili i dalje ispunjeni u razdoblju upravljanja 2012. Stoga je primjereno ponovno uključiti navedenu skupinu španjolskih plovila u taj sustav upravljanja ribolovnim naporom. Uredbu (EZ) br. 754/2009 i Prilog II.A Uredbi (EU) br. 39/2013 treba stoga na odgovarajući način izmijeniti. (4) Skupina plovila pod zastavom Francuske koja ribare u Sjevernom moru trenutno je izuzeta od primjene sustava upravljanja ribolovnim naporom utvrđenog u Uredbi (EZ) br. 1342/2008. Na temelju podataka koje je 2013. godine dostavila Francuska, STECF je procijenio da je ulov tih plovila premašio utvrđeni prag. Stoga je primjereno ponovno uključiti ovu skupinu francuskih plovila u taj sustav upravljanja ribolovnim naporom. Uredbu (EZ) br. 754/2009 i Prilog II.A Uredbi (EU) br. 40/2013 treba stoga na odgovarajući način izmijeniti. (5) Uredbom Vijeća (EU) br. 1262/2012[6] utvrđuju se ograničenja ulova za 2013. i 2014. u pogledu dubokomorskih morskih pasa. Komisija je od Međunarodnog vijeća za istraživanje mora (ICES) zatražila mišljenje o tome je li primjereno revidirati taj popis. ICES je zaključio da postoji dovoljno znanstvenih podataka za isključivanje mačke crnouste (Galeus melastomus) i uključivanje svih vrsta roda Centrophorus (Centrophorus spp.) na popis dubokomorskih morskih pasa. Uredbu (EU) br. 1262/2012 treba stoga na odgovarajući način izmijeniti. (6) Na svojoj godišnjoj sjednici 2013. Komisija za tunu u Indijskom oceanu (IOTC) donijela je Rezoluciju u cilju zaštite psa trupana oblokrilca koja se primjenjuje na ribarska plovila uvrštena u IOTC-ovu evidenciju odobrenih plovila, zabranjujući, kao privremenu pilot-mjeru, zadržavanje na plovilu, prekrcavanje, iskrcavanje ili skladištenje bilo kojeg dijela ili cijelih lešina psa trupana opnokrilca. Ovom rezolucijom predviđa se iznimka za mali obalni ribolov, to jest za plovila koja se bave ribolovnim aktivnostima unutar isključivog gospodarskog pojasa (IGP) države članice pod čijom zastavom plove. Članak 23. Uredbe (EU) br. 40/2013 treba stoga na odgovarajući način izmijeniti. (7) Na svojoj godišnjoj sjednici 2010. Komisija za ribarstvo u zapadnom i središnjem Pacifiku (WCPFC) donijela je preporuku o ograničavanju broja plovila koja aktivno love južnopacifičkog tunja dugokrilca u području primjene Konvencije WCPFC-a južno od 20 ºS. Stoga treba osigurati da plovila EU-a nastave ribariti ne loveći ciljano tu vrstu u području primjene Konvencije WCPFC-a južno od 20 °S. U skladu s tim treba dodati novi stavak članku 29. Uredbe (EU). (8) Mogućnosti ribolova za plovila EU-a u norveškim vodama i za norveška plovila u vodama EU-a utvrđuju se svake godine u svjetlu savjetovanja o pravu ribolova u skladu s bilateralnim ugovorom o ribarstvu s Norveškom[7]. Do završetka tog savjetovanja o sustavu za 2013., Uredbom (EU) br. 40/2013 utvrđuju se privremene mogućnosti ribolova za predmetne stokove. Savjetovanje s Norveškom dovršeno je 18. siječnja 2013. te su Uredbom Vijeća (EU) br. 297/2013[8] izmijenjene odgovarajuće odredbe Uredbe (EU) br. 40/2013. Međutim, stok kljovana u norveškim vodama u zoni IV. greškom je bio isključen iz Uredbe (EU) br. 297/2013. Nadalje, količina ugotice pučinke koju Norveška može loviti u vodama EU-a u zonama II., IV.a, V., VI. sjeverno od 56° 30' N i zoni VII. zapadno od 12° W nije odražavala ono što je dogovoreno nakon savjetovanja s tom zemljom. Prilog I.A Uredbi (EU) br. 40/2013 treba stoga na odgovarajući način izmijeniti. (9) Otkrivena je pogreška u broju plovila i kapacitetu dodijeljenom EU-u i odobrenom za lov na iglun (sabljarku) i tunja dugokrilca u području primjene Konvencije IOTC-a. Prilog VI. Uredbi (EU) br. 40/2013 treba stoga na odgovarajući način izmijeniti. (10) Odredbe ove Uredbe koje se odnose na ograničenja ribolovnih napora treba primjenjivati od 1. veljače 2013. Odredbe koje se odnose na ograničenja ulova i dodjele treba primjenjivati od 1. siječnja 2013, osim novih odredbi koje se odnose na WCPFC i IOTC, koje treba primjenjivati od datuma stupanja na snagu ove Uredbe. Takva retroaktivna primjena neće dovoditi u pitanje načelo pravne sigurnosti jer predmetne mogućnosti ribolova još nisu iscrpljene. Budući da izmjene sustava upravljanja ribolovnim naporom imaju izravan utjecaj na gospodarske aktivnosti predmetnih flota, ova Uredba treba stupiti na snagu odmah nakon objave, DONIJELO JE OVU UREDBU: Članak 1. Izmjene Uredbe (EZ) br. 754/2009 U članku 1. Uredbe (EZ) br. 754/2009, točke (b) i (j) brišu se. Članak 2. Izmjene Uredbe (EU) br. 1262/2012 Prilog Uredbi Vijeća (EU) br. 1262/2012 izmjenjuje se u skladu s tekstom iz Priloga I. ovoj Uredbi. Članak 3. Izmjene Uredbe (EU) br. 39/2013 Prilog II.A Uredbi (EU) br. 39/2013 izmjenjuje se u skladu s tekstom iz Priloga II. ovoj Uredbi. Članak 4. Izmjene Uredbe (EU) br. 40/2013 Uredba (EU) br. 40/2013 mijenja se kako slijedi: (1) Članak 23. zamjenjuje se sljedećim: „Članak 23. Morski psi 1. Zabranjeno je zadržavanje na plovilu, prekrcavanje ili iskrcavanje bilo kojeg dijela ili cijelih lešina svih vrsta velikooke lisice iz porodice Alopiidae ulovljene u bilo kojoj vrsti ribolova. 2. Zabranjeno je zadržavanje na plovilu, prekrcavanje ili iskrcavanje bilo kojeg dijela ili cijelih lešina psa trupana opnokrilca (Carcharhinus longimanus) u bilo kojoj vrsti ribolova, osim za plovila manja od 24 metra ukupne dužine koja se isključivo bave ribolovnim aktivnostima unutar isključivog gospodarskog pojasa države članice pod čijom zastavom plove i pod uvjetom da je njihov ulov namijenjen isključivo domaćoj potrošnji. 3. Kod slučajnog ulova, vrstama iz stavaka 1. i 2. ne smije se nauditi. Primjerci se odmah puštaju u more.” (2) Članak 29. zamjenjuje se sljedećim: „Članak 29. Uvjeti za lov na velikooku tunu, žutoperajnu tunu, tunja prugavca i južnopacifičkog tunja dugokrilca 1. Države članice osiguravaju da se ne poveća broj dana ribarenja dodijeljenih plovilima s okružujućim mrežama plivaricama koja love velikooku tunu (Thunnus obesus), žutoperajnu tunu (Thunnus albacares) i tunja prugavca (Katsuwonus pelamis) u dijelu područja primjene Konvencije WCPFC-a na otvorenom moru smještenom između 20º N i 20º S. 2. Plovila EU-a ne smiju ciljano loviti južnopacifičkog tunja dugokrilca (Thunnus alalunga) u području primjene Konvencije WCPFC-a južno od 20° S.” (3) Prilog I.A izmjenjuje se u skladu s tekstom iz Priloga III. ovoj Uredbi. (4) Prilog II.A izmjenjuje se u skladu s tekstom iz Priloga IV. ovoj Uredbi. (5) Prilog VI. izmjenjuje se u skladu s tekstom iz Priloga V. ovoj Uredbi. Članak 5. Stupanje na snagu Ova Uredba stupa na snagu sljedećeg dana od dana objave u Službenom listu Europske unije. Međutim, članak 4. stavci 3. i 5. primjenjuju se od 1. siječnja 2013., a članak 1., članak 3. i članak 4. stavak 4. primjenjuju se od 1. veljače 2013. Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu, Za Vijeće Predsjednik PRILOG I. U dijelu 1. Priloga Uredbi (EU) br. 1262/2012, točka 2. zamjenjuje se sljedećim: „2. Za potrebe ove Uredbe, „dubokomorski morski psi” znači sljedeći popis vrsta: Uobičajeno ime || Troslovna oznaka || Znanstveno ime Morska mačka vrste Apristurus || API || Apristurus spp. Morska mačka vrste Chlamydoselachus anguineus || HXC || Chlamydoselachus anguineus Morski pas vrste Centrophorus || CWO || Centrophorus spp. Kostelj portugalski || CYO || Centroscymnus coelolepis Dugonosi baršunasti kostelj || CYP || Centroscymnus crepidater Crni morski pas || CFB || Centroscyllium fabricii Kljunasti morski pas || DCA || Deania calcea Drkovna || SCK || Dalatias licha Veliki kostelj || ETR || Etmopterus princeps Kostelj crnac || ETX || Etmopterus spinax Morska mačka vrste Galeus murinus || GAM || Galeus murinus Pas glavonja || SBL || Hexanchus griseus Morski pas vrste Oxynotus paradoxus || OXN || Oxynotus paradoxus Morski pas vrste Scymnodon ringens || SYR || Scymnodon ringens Grenlandski morski pas || GSK || Somniosus microcephalus” PRILOG II. U Prilogu II.A Uredbi (EU) br. 39/2013, stupac za Španjolsku (ES) u tablici (d) u Dodatku 1. zamjenjuje se sljedećim: „Regulirani ribolovni alat || ES TR1 || 249 152 TR2 || 0 TR3 || 0 BT1 || 0 BT2 || 0 GN || 13 836 GT || 0 LL || 1 402 142” PRILOG III. Prilog I.A Uredbi (EU) br. 40/2013 mijenja se kako slijedi: (a) unos za kljovana u norveškim vodama u zoni IV. zamjenjuje se sljedećim: „Vrsta: || Kljovan Brosme brosme || Zona: || Norveške vode u IV. (USK/04-N.) Belgija || 0 || || Analitički TAC Ne primjenjuje se članak 3. Uredbe (EZ) br. 847/96. Ne primjenjuje se članak 4. Uredbe (EZ) br. 847/96. Danska || 165 || Njemačka || 1 || Francuska || 0 || Nizozemska || 0 || Ujedinjena Kraljevina || 4 || Unija || 170 || || || TAC || Nije relevantno” || (b) unos za ugoticu pučinku u vodama EU-a u zonama II., IV.a, V., VI. sjeverno od 56º 30' N i VII zapadno od 12º W zamjenjuje se sljedećim: „Vrsta: || Ugotica pučinka Micromesistius poutassou || Zona: || vode EU-a u II, IV.a, V., VI. sjeverno od 56° 30' N i VII. zapadno od 12° W (WHB/24A567) Norveška || 99 408 || (1) (2) || Analitički TAC || || || || || TAC || 643 000 || || || (1) Treba pribrojiti u norveška ograničenja ulova utvrđena na temelju sustava obalnih država. (2) Poseban uvjet: ulov u IV. ne smije biti veći od 24 852 tona, tj. 25 % norveške pristupne kvote.” || PRILOG IV. U Prilogu II.A Uredbi (EU) br. 40/2013, stupac za Francusku (FR) u Dodatku 1. zamjenjuje se sljedećim: „Regulirani ribolovni alat || FR TR1 || 1 505 354 TR2 || 6 496 811 TR3 || 101 316 BT1 || 0 BT2 || 1 202 818 GN || 342 579 GT || 4 338 315 LL || 125 141” PRILOG V. U Prilogu VI. Uredbi (EU) br. 40/2013, točka 2. zamjenjuje se sljedećim: „2. Maksimalni broj plovila EU-a autoriziranih za ribolov igluna (sabljarke) i tunja dugokrilca u području primjene Konvencije IOTC-a Država članica || Maksimalan broj plovila || Kapacitet (bruto tonaža) Španjolska || 27 || 11 590 Francuska || 41 || 5 382 Portugal || 15 || 6 925 Ujedinjena Kraljevina || 4 || 1 400 Unija || 87 || 25 297” [1] Uredba Vijeća (EZ) br. 2371/2002 od 20. prosinca 2002. o očuvanju i održivom iskorištavanju ribolovnih resursa u okviru Zajedničke ribarstvene politike (SL L 358, 31.12.2002., str. 59.). [2] Uredba Vijeća (EZ) br. 754/2009 od 27. srpnja 2009. o izuzimanju određenih skupina plovila iz sustava upravljanja ribolovnim naporom utvrđenog u poglavlju III. Uredbe (EZ) br. 1342/2008 (SL L 214, 19.8.2009., str. 16.). [3] Uredba Vijeća (EZ) br. 1342/2008 od 18. prosinca 2008. o donošenju dugoročnog plana za stokove bakalara i ribolov koji iskorištava te stokove i o stavljanju izvan snage Uredbe (EZ) br. 423/2004 (SL L 348, 24.12.2008., str. 20.). [4] Uredba Vijeća (EU) br. 39/2013 od 21. siječnja 2013. o utvrđivanju ribolovnih mogućnosti za 2013. dostupnih plovilima EU-a za određene riblje stokove i skupine ribljih stokova koje ne podliježu međunarodnim pregovorima ili sporazumima (SL L 23, 25.1.2013., str. 1.). [5] Uredba Vijeća (EU) br. 40/2013 od 21. siječnja 2013. o utvrđivanju za 2013. mogućnosti ribolova dostupnih u vodama Unije i, za plovila EU-a, u određenim vodama izvan EU-a za određene riblje stokove i skupine ribljih stokova koji podliježu međunarodnim pregovorima ili sporazumima (SL L 23, 25.1.2013., str. 54.). [6] [7] Sporazum o ribarstvu između Europske ekonomske zajednice i Kraljevine Norveške (SL L 226, 29.8.1980., str. 48.). [8] Uredba Vijeća (EU) br. 297/2013 od 27. ožujka 2013. o izmjeni uredaba (EU) br. 44/2012, (EU) br. 39/2013 i (EU) br. 40/2013 u pogledu određenih mogućnosti ribolova (SL L 90, 28.3.2013., str. 10.).